Икенсе туҡталышҡа юл - шәхси йорттар аша, текәрәк тауҙы төшөргә һәм оло юл аша үтергә кәрәк. Был юлы йөрәкте тәүге тетрәндергәне ҡый һауыттары эргәһендә еҫкәнеп йөрөгән хужаһыҙ өс ҙур эт булды. Ярай әле арттан бер ир кеше килә ине, уға эйәрҙек. "Улар миңә йыш осрай, ҡурҡыта", - ти ҡыҙым. Тауҙы төшөп еткәс, машина юлын аша сығаһы бар. Светофор юҡ, йәйәүлеләр өсөн үткәүел тамғалары барлыҡҡа-бар былай. Анһат түгел бында ла - ни тиһәң дә, дүрт юл саты, бер яҡҡа ағым туҡтаһа, икенсеһе хәрәкәт итә башлай. Баҫып торһаң, әйҙә үт, тип һирәктәр генә тиҙлеген кәметә. Ҡыҙым белеп бөткән: "Текә автомобиль рулендә ҡатын-ҡыҙ булһа, улар туҡтамай. Үткәрһә лә, оло ағайҙар (бабайҙар) үткәрер".